CELEX: 52012PC0566
Language: mt
Date: 2012-09-27 00:00:00
Title: Rakkomandazzjoni għal RAKKOMANDAZZJONI TAL-KUNSILL bil-għan li tintemm is-sitwazzjoni ta’ defiċit eċċessiv tal-gvern fil-Portugall

|
			
		
		
		52012PC0566
		
			Rakkomandazzjoni għal RAKKOMANDAZZJONI TAL-KUNSILL bil-għan li tintemm is-sitwazzjoni ta’ defiċit eċċessiv tal-gvern fil-Portugall /* COM/2012/0566 final - 2012/ () */
			
				
		
		
			
			   	Rakkomandazzjoni għal
RAKKOMANDAZZJONI TAL-KUNSILL
bil-għan li tintemm is-sitwazzjoni ta’
defiċit eċċessiv tal-gvern fil-Portugall
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea (TFUE), u b’mod partikolari l-Artikolu 126(7)
tiegħu,
Wara li kkunsidra r-rakkomandazzjoni
tal-Kummissjoni Ewropea,
Billi:
(1)       Skont l-Artikolu 126
tat-TFUE, l-Istati Membri għandhom jevitaw defiċits
eċċessivi tal-gvern.
(2)       Il-Patt ta’ Stabbiltà u
Tkabbir huwa bbażat fuq l-għan ta’ finanzi sodi tal-gvern bħala
mezz biex jissaħħu l-kundizzjonijiet għall-istabbiltà
tal-prezzijiet u għal tkabbir sostenibbli b’saħħtu li jwassal
għall-ħolqien tal-impjiegi.
(3)       Fit-2 ta' Diċembru 2009
il-Kunsill iddeċieda, skont l-Artikolu 126(6) tat-TFUE, li
fil-Portugall jeżisti defiċit eċċessiv u ħareġ
rakkomandazzjonijiet biex jiġi kkoreġut id-defiċit
eċċessiv sa mhux aktar tard mill-2013, skont l-Artikolu 126(7)
tat-TFUE u l-Artikolu 3 tar-Regolament tal-Kunsill (KE) Nru 1467/97
tas-7 ta' Lulju 1997 dwar li titħaffef u li tiġi
ċċarata l-implimentazzjoni tal-proċedura ta' defiċit
eċċessiv. Sabiex id-defiċit nominali tal-gvern jinġieb
taħt it-3 % tal-valur ta’ referenza tal-PDG sal-2013, ġie
rrakkomandat sforz fiskali annwali medju ta' 1¼ % tal-PDG matul il-perjodu
2010-2013. Fil-kalkolu tal-isforz fiskali annwali medju, ittieħed,
bħala punt ta' tluq, id-defiċit tal-2011 fit-tbassir tas-servizzi
tal-Kummissjoni tal-ħarifa 2009. L-isforz fiskali totali meħtieġ
biex tintlaħaq il-mira nominali ta' defiċit taħt it-3% sad-data
ta' skadenza mbagħad ġie ikkalkulat billi ġie preżunt
tnaqqis gradwali fid-diskrepanza bejn il-produzzjoni reali u dik potenzjali
sal-2015.
(4)       Fil-15 ta’ Ġunju
2010, il-Kummissjoni kkonkludiet li l-Portugall kien ħa azzjoni effettiva
għall-konformità mar-rakkomandazzjoni tal-Kunsill tat-2 ta’ Diċembru
2009 biex iġib id-defiċit tal-gvern taħt il-valur ta' referenza
ta' 3 % tal-PDG u qieset li, għaldaqstant, ma kien meħtieġ
l-ebda pass addizzjonali fil-proċedura ta' defiċit
eċċessiv. 
(5)       Skont l-Artikolu 3(5)
tar-Regolament (KE) Nru 1467/97, il-Kunsill jista’ jiddeċiedi, fuq
rakkomandazzjoni mill-Kummissjoni, li jadotta rakkomandazzjoni riveduta skont
l-Artikolu 126(7) tat-TFUE, jekk tkun ittieħdet azzjoni effettiva u jekk
avvenimenti ekonomiċi negattivi mhux mistennija li kellhom konsegwenzi
żvantaggużi kbar għall-finanzi tal-gvern iseħħu wara
l-adozzjoni ta' dik ir-rakkomandazzjoni. L-avvenimenti ekonomiċi negattivi
mhux mistennija b'effetti baġitarji żvantaġġużi kbar
għandhom jiġu vvalutati fl-isfond tat-tbassir ekonomiku li fuqu hija
msejsa r-rakkomandazzjoni tal-Kunsill.
(6)       Skont l-Artikolu 126(7)
tat-TFUE u l-Artikolu 3 tar-Regolament tal-Kunsill (KE) Nru 1467/97,
il-Kunsill meħtieġ jagħmel rakkomandazzjonijiet lill-Istat
Membru kkonċernat bil-ħsieb li tintemm is-sitwazzjoni ta’
defiċit eċċessiv fi żmien determinat. Ir-rakkomandazzjoni
trid tistabbilixxi skadenza ta' mhux aktar minn sitt xhur għal azzjoni
effettiva li għandha tittieħed mill-Istat Membru kkonċernat biex
jikkoreġi d-defiċit eċċessiv. Barra minn hekk,
f’rakkomandazzjoni biex jiġi kkoreġut d-defiċit
eċċessiv, il-Kunsill għandu jesiġi li jintlaħqu l-miri
baġitarji annwali li, abbażi tat-tbassir li fuqu tissejjes
ir-rakkomandazzjoni, ikunu konsistenti ma’ titjib annwali minimu
fil-bilanċ strutturali, jiġifieri l-bilanċ aġġustat
ċiklikament, esklużi miżuri ta’ darba u miżuri temporanji
oħrajn, ta’ mill-inqas 0.5 % tal-PDG bħala valur ta’ referenza. 
(7)       Wara li rreġistrat
kontrazzjoni sinifikanti fl-2009, meta l-PDG reali naqas bi 2.9 %,
l-ekonomija Portugiża reġgħet irkuprat fl-2010 bi tkabbir
pożittiv ta’ 1.4 %, dovut l-iktar għal fatturi
eċċezzjonali li taw spinta lill-esportazzjoni u l-konsum privat.
L-ekonomija waqgħet lura f'reċessjoni fl-2011 meta il-PDG reali naqas
b'1.7 %, iżda dan it-tnaqqis kien inqas minn dak li kien mistenni
fil-bidu hekk kif esportazzjonijiet netti b'saħħithom ikkumpensaw
parzjalment għat-tnaqqis sostanzjali fil-konsum privat u fl-investiment.
Fl-istess waqt, is-sitwazzjoni tas-suq tax-xogħol kompliet tmur
għall-agħar. Fl-2012, skont l-aġġornament l-aktar
reċenti mis-servizzi tal-Kummissjoni tal-prospett ekonomiku
għall-Portugall, li jqis il-miżuri fiskali ppreżentati
mill-awtoritajiet matul il-ħames analiżi tal-Programm ta' Aġġustament
Ekonomiku fil-bidu ta' Settembru, il-PDG reali mistenni li jonqos b'3.0 %
fl-2012 li jirrifletti deterjorament ulterjuri tad-domanda domestika,
partikolarment l-attività ta' investiment. Fl-istess waqt, l-esportazzjonijiet
mixjin b'pass tajjeb u, minkejja d-deċellerazzjoni tagħhom mis-sena
l-oħra u fl-isfond ta' deterjorament dejjem akbar tad-domanda esterna,
dawn jidhru li se jirreġistraw aktar gwadanni bħala sehem tas-swieq.
It-tkabbir se jżomm ritmu baxx fl-2013, li jirrifletti tkabbir aktar
dgħajjef fl-importazzjoni tal-isħab kummerċjali
taż-żona tal-euro u miżuri addizzjonali ta' konsolidazzjoni
tal-baġit, iżda huwa mistenni li jkollu xejra moderatament
pożittiva f'nofs is-sena minħabba l-irkupru fl-esportazzjonijiet u
fl-attività ta’ investiment. Kumplessivament għas-sena kollha kemm hi,
it-tkabbir tal-PDG huwa pproġettat li jonqos b'madwar 1 %.
Il-qgħad mistenni li jitla' bejn wieħed u ieħor sa ftit aktar
minn16 % fl-2013.
(8)       Id-defiċit
tal-amministrazzjoni pubblika laħaq -9.8% tal-PDG fl-2010, ftit inqas minn
-10.2 % fl-2009. Il-prestazzjoni ħażina rriżultat l-aktar
minħabba r-riklassifikazzjoni statistika ta' xi impriżi tal-istat u
Sħubiji Pubbliċi Privati fi ħdan l-amministrazzjoni pubblika kif
ukoll l-ispejjeż relatati mas-salvataġġ ta’ żewġ banek
f'diffikultà. Dawn l-effetti ġew biss parzjalment ikkumpensati minn effett
ta' darba tat-trasferiment ta' fond ta' pensjoni lill-gvern u dħul kemxejn
aħjar milli kien fis-sena preċedenti. Fl-2011, id-defiċit kien 4.2 %
tal-PDG meta mqabbel ma' mira ta' 5.9 % tal-PDG. Prestazzjoni nominali
aħjar hija spjegata permezz ta' trasferiment tal-fondi ta' pensjoni
tal-banek lis-sistema tas-sigurtà soċjali li ntużaw biex titnaqqas
id-diskrepanza fiskali li kienet tammonta għal 1½ % tal-PDG. Il-gvern
rreaġixxa minnufih biex jikkoreġi s-sottoprestazzjoni baġitarja
matul l-ewwel nofs tas-sena billi adotta miżuri addizzjonali ta’ dħul
bħal soprataxxa ta' darba fuq l-introjtu personali u żieda fir-rata
tal-VAT fuq l-elettriku u l-gass naturali mir-rata mnaqqsa għal dik
standard filwaqt li ssikka l-infiq. Għalhekk, id-diskrepanza fiskali hija
spjegata prinċipalment minn fatturi mhux rikorrenti li jżidu
d-defiċit, jiġifieri sottoprestazzjoni fid-dħul li mhux ġej
mit-taxxi fil-livell ta’ konċessjonijiet u beni immobiljari,
l-irreġistrar tad-djun ta' SOE u PPP li jinsabu t-tnejn fl-ambitu
tal-gvern reġjonali ta' Madeira u r-riklassifikazzjoni ta' PPP fi
ħdan l-amministrazzjoni pubblika wara l-introduzzjoni ta' nollijiet. 
(9)       Skont l-aġġornament
l-aktar reċenti mis-servizzi tal-Kummissjoni tal-prospett ekonomiku
fil-Portugall, id-defiċit tal-amministrazzjoni pubblika fl-2012 huwa
pproġettat għal 5.3 % abbażi ta' politiki li ma nbidlux, li
jitqabbel ma' defiċit mistenni ta' 4.5 % tal-PDG fil-Liġi
Baġitarja tal-2012 u l-Programm ta’ Stabbiltà tal-2012. Il-baġit tal-2012,
kif emendat mis-suppliment ta' Marzu tiegħu, jinkludi miżuri ta'
konsolidazzjoni stmati għal 5½ % tal-PDG. Miżuri li jnaqqsu
n-nefqa jinkludu tnaqqis fil-pagi u l-pensjonijiet flimkien ma' ammont
iżgħar ta' impjiegi fis-settur pubbliku u tnaqqis
fis-saħħa, l-edukazzjoni u l-infiq kapitali u kurrenti tal-SOEs.
Miżuri li jżidu d-dħul huma bbażati fuq tassazzjoni
indiretta ogħla billi jiġu ttrasferiti ċerti oġġetti u
servizzi mir-rati mnaqqsa u intermedji ta' VAT għal dawk ogħla.
Tibdliet fit-tassazzjoni diretta mmirati l-aktar biex iwessgħu l-bażi
għat-taxxa billi jitnaqqsu t-tnaqqis u l-eżenzjonijiet applikabbli
għal tassazzjoni fuq introjtu personali u korporattiv. 
(10)     Fl-2012, id-devjazzjoni
proġettata mill-pjan tal-baġit hija ta' madwar 2¼ % tal-PDG,
marbuta l-aktar ma' bbilanċjar mill-ġdid, aktar
mgħaġġel milli kien mistenni, tal-ekonomija lejn
esportazzjonijiet anqas intensivi mil-lat fiskali u qgħad ogħla milli
kien ipproġettat li huwa ta' piż fuq il-baġits tas-sigurtà soċjali.
Telf fid-dħul jikkonċerna għadd kbir ta' setturi u huwa marbut
ma' inqas dħul milli kien mistenni mit-taxxi diretti u indiretti iżda
wkoll mill-kontribuzzjonijiet tas-sigurtà soċjali. Il-bidla
fil-bażijiet għat-taxxa wasslet għal telf kumplessiv ta' madwar 2 %
tal-PDG meta mqabbel mad-dħul ipproġettat fil-baġit tal-2012,
filwaqt li ¼ % tal-PDG jirriżulta minn operazzjonijiet ta' darba
biss. In-nefqa globali qed tiżviluppa skont il-pjanijiet, b'nefqa
ogħla fuq il-benefiċċji tal-qgħad ibbilanċjata mill-iffrankar
f'oqsma oħra, partikolarment il-kumpensi għal impjegati. Iffrankar li
jammonta għal 1.5 % tal-PDG – pagamenti ta' imgħax nett aktar
baxx u l-ipprogrammar mill-ġdid tal-fondi strutturali tal-UE - u,
possibbilment, id-dħul ta' darba minn konċessjoni ta' ajruport – se
jgħinu biex jiġi parzjalment ikkumpensat it-telf fid-dħul. Billi
xi fatturi li jnaqqsu d-defiċit fl-2012 huma ta' darba biss,
id-diskrepanza tal-2012 tissarraf f'riport ta' madwar 1½ % tal-PDG fl-2013
ikkawżat minn tnaqqis fil-bażijiet għat-taxxa fuq id-dħul u
l-iżviluppi tas-suq tax-xogħol. 
(11)     Skont l-aġġornament
l-aktar reċenti mis-servizzi tal-Kummissjoni tal-prospett ekonomiku
fil-Portugall, abbażi ta' politiki li ma jinbidlux, id-defiċit
tal-gvern fl-2013 huwa pproġettat għal 4¾ % tal-PDG li jitqabbel
mal-mira oriġinali ta’ 3 %. Fi ħdan il-qafas tal-Programm ta'
Aġġustament Ekonomiku għall-Portugall, ix-xenarju ta' politiki
li ma jinbidlux iqis il-miżuri miftiehma fid-Deċiżjoni ta'
Implimentazzjoni tal-Kunsill Nru 2011/344/UE dwar l-għoti ta’
assistenza finanzjarja tal-Unjoni lill-Portugall tas-17 ta' Mejju 2011
u r-Raba' aġġornament għall-Memorandum ta' Qbil dwar
Kundizzjonalità Ekonomika Speċifika bejn il-Kummissjoni Ewropea, li
taġixxi f’isem l-Unjoni Ewropea, u r-Repubblika tal-Portugall.
L-Aġġornament tar-Raba' Analiżi tal-Memorandum ta' Qbil dwar
il-Kundizzjonalità Ekonomika Speċifika qies miżuri ta'
konsolidazzjoni fiskali li jammontaw għal madwar 2 % tal-PDG fl-2013
inkluż tnaqqis imdaqqas fl-infiq minħabba kumpens iżgħar
għal kull impjegat u tnaqqis fl-oqsma tal-edukazzjoni u s-saħħa
flimkien ma' gwadanni minn ristrutturar fl-amministrazzjoni ċentrali u
l-SOEs. Fuq in-naħa tad-dħul, il-miżuri mmirati biex
iwessgħu l-bażi għat-taxxa billi jitnaqqsu
l-benefiċċji fiskali u jitnaqqas it-tnaqqis fit-taxxa fuq l-introjtu
korporattiv u personali u billi jiżdiedu d-dazji tas-sisa. Fuq l-istess
linji ta' azzjoni, il-Programm ta’ Stabbiltà tal-2012 iqis miżuri ta'
konsolidazzjoni fiskali li jammontaw għal madwar 1.4 % tal-PDG.
(12)     L-aħħar
aġġornament mis-servizzi tal-Kummissjoni tal-prospett ekonomiku
fil-Portugall juri li d-defiċit strutturali kien -8.7%, -8.5% u -6.3%
tal-PDG fl-2009, 2010 u 2011 rispettivament. Dan mistenni jilħaq -4.2 %
tal-PDG fl-2012. Dan jimplika sforz fiskali apparenti medju, imkejjel
bħala d-differenza bejn d-defiċits strutturali, ta’ 1.5 %
tal-PDG bejn l-2010 u l-2012, li huwa ogħla mill-isforz fiskali annwali
medju minimu meħtieġ ta' 1¼% tal-PDG speċifikat mill-Kunsill fl-2010-2013.
Jekk issir korrezzjoni għall-bidla fix-xenarju makroekonomiku bejn
il-projezzjonijiet sottostanti għar-rakkomandazzjonijiet tal-Kunsill tat-2 ta' Diċembru
2009 u t-tbassir attwali, l-isforz fiskali annwali medju stmat bejn l-2010 u 2012
ikun ta' 0.8 pp. tal-PDG ogħla. Għaldaqstant, il-Portugall
ħa azzjoni effettiva rigward id-direzzjoni għad-defiċit
strutturali sal-2012. 
(13)     Skont it-Tbassir
tal-Ħarifa 2009 mis-servizzi tal-Kummissjoni, li kien jifforma l-bażi
tar-rakkomandazzjoni tal-Kunsill taħt l-Artikolu 126(7) TFUE tat-2 ta' Diċembru
2009, l-ekonomija Portugiża kienet mistennija tikber b'0.3 % fl-2010
u b'1.0 % fl-2011. Is-snin 2012 u 2013 kienu lil hinn mill-perjodu
tat-tbassir iżda, skont is-suppożizzjoni ta' tnaqqis gradwali
tad-diskrepanza negattiva kbira fil-produzzjoni sal-2015, għall-2012 u l-2013
kien mistenni tkabbir ogħla minn dak tal-2011. L-eżitu tal-PDG reali
għall-2010 u l-2011 kien ferm 'il bogħod mid-direzzjoni
pproġettata tat-Tbassir tal-Ħarifa tal-2009, prinċipalment
minħabba fatturi eċċezzjonali, tkabbir mhux sostenibbli
ogħla fl-2010 u tkabbir ħafna iktar dgħajjef fl-2011. Minbarra
dan, il-kompożizzjoni tat-tkabbir ekonomiku kien ħafna inqas
ibbażat fuq id-domanda domestika. Il-kontribut akkumulat tad-domanda
domestika għall-2010 u l-2011 kien -5 punti perċentwali tal-PDG, meta
mqabbel ma’ tbassir ta’ 0.6 punti perċentwali. Fl-istess
waqt, fis-suq tax-xogħol kien hemm deterjorament akbar u aktar malajr
milli previst fit-tbassir tal-Ħarifa 2009 mis-Servizzi tal-Kummissjoni. L-aħħar aġġornament tat-tbassir
tas-servizzi tal-Kummissjoni għall-ekonomija Portugiża jistenna rati
ta' tkabbir negattivi sinifikanti għall-2012 u l-2013. Barra minn hekk,
il-kompożizzjoni tat-tkabbir x'aktarx tkompli tkun inklinata lejn
l-esportazzjonijiet netti. Dawn il-projezzjonijiet tat-tkabbir juru li
l-ekonomija Portugiża ntlaqtet minn avvenimenti mhux mistennija.
(14)     Id-dejn pubbliku gross tela’
minn 93.3 % fl-2010 għal 107.8 % tal-PDG fl-2011 u, skont
l-aħħar aġġornament mis-servizzi tal-Kummissjoni
tal-prospetti ekonomiċi fil-Portugall, huwa mistenni li jitla’ għal 119.1 %
tal-PDG fl-2012 u jilħaq 123.7 % tal-PDG fl-2013, u b'hekk
jaqbeż il-valur ta' referenza tat-Trattat fis-snin kollha. Din
iż-żieda fil-proporzjon tad-dejn hija prinċipalment xprunata
minn pagamenti ta’ imgħax ogħla inklużi pagamenti marbuta
mas-self tal-programm u, f'livell inqas, mid-dinamika tad-defiċit
primarju. L-aġġustament bejn il-fondi u l-flussi huwa mdaqqas fl-2012,
billi jikkontribwixxi 3.3 punti perċentwali tal-PDG
liż-żieda, u huwa marbut mal-pjan għas-saldu tal-fatturi
tal-fornituri tal-korpi pubbliċi u operazzjonijiet pendenti oħrajn. 
(15)     Il-pożizzjoni
baġitarja ddeterjorat sostanzjalment meta mqabbla
mas-suppożizzjonijiet fir-rakkomandazzjoni inizjali tal-Kunsill,
minħabba prospett ekonomiku agħar milli kien kien mistenni, li
għandha wkoll inqas intensità fiskali. Barra minn hekk, il-kontrazzjoni
mdaqqsa tal-ekonomija qed taffettwa l-impjiegi u l-qgħad b’mod negattiv
ħafna. Dan qed ikollu effetti negattivi kemm fuq in-naħa tad-dħul
kif ukoll fuq in-naħa tan-nefqa, b'inqas kontribuzzjonijiet soċjali u
bi trasferimenti soċjali ogħla. Jekk jitqiesu dawn il-fatturi, u
partikolarment fid-dawl tad-deterjorament prominenti fil-prospetti fiskali minn
żmien ir-Rakkomandazzjoni oriġinali tal-Kunsill taħt l-Artikolu 126(7)
TFUE u tal-fatt li l-Portugall ħa azzjoni effettiva, tkun għalhekk
ġustifikata sena addizzjonali għall-korrezzjoni tad-defiċit
eċċessiv. 
(16)     Li tingħata sena
addizzjonali għall-korrezzjoni tad-defiċit eċċessiv
jesiġi l-kisba ta' miri intermedji għad-defiċit nominali ta' 5.0 %
tal-PDG għall-2012, 4.5 % tal-PDG għall-2013 u 2.5% tal-PDG
għall-2014 kif iddefinit fil-ħames aġġornament
tad-Deċiżjoni ta' Implimentazzjoni tal-Kunsill 2011/344/UE.
Abbażi tal-aġġornament tal-prospetti ekonomiċi fil-Portugall
mis-servizzi tal-Kummissjoni, it-titjib sottostanti meħtieġ
fil-bilanċ fiskali strutturali li jirriżulta minn dawn il-miri
ewlenin huwa ta' 2.3 % tal-PDG fl-2012, 1.6% tal-PDG fl-2013 u 1.3%
tal-PDG fl-2014. L-awtoritajiet Portugiżi se jadottaw miżuri
addizzjonali biex jinkisbu l-miri tad-defiċit fl-2012, 2013 u 2014
fid-dawl tal-bżonnijiet identifikati fil-Ħames Analiżi
tal-Programm ta' Aġġustament Ekonomiku. Barra minn hekk,
l-awtoritajiet se jiżviluppaw miżuri ta' kontinġenza
għas-snin li ġejjin f'każ ta' nuqqas ta' lħuq tal-miri,
minħabba riskji possibbli ta' implimentazzjoni. 
(17)     Minkejja sitwazzjoni ftit
aħjar fl-aħħar ftit xhur, il-pressjoni mis-suq fuq id-dejn
sovran Portugiż għadu wieħed għoli u jeħtieġ li
jiġu żgurati l-kredibbiltà tal-isforz ta' konsolidazzjoni. Dan ikun
jeħtieġ li jiġu speċifikati fid-dettall il-miżuri
strutturali kollha meħtieġa biex jinkisbu l-miri baġitarji fl-2013
u l-2014, u jiġi aċċellerat it-tnaqqis tad-defiċit jekk
il-kundizzjonijiet ekonomiċi jew baġitarji jirriżultaw
aħjar minn kif mistenni attwalment. L-importanza li tittieħed azzjoni
f'waqtha biex jiġi evitat ir-riskju ta' aktar nuqqas ta' lħuq
tal-miri fil-futur jiġġustifika skadenza ta' tliet xhur sabiex
tittieħed azzjoni effettiva.
(18)     Fis-6 ta’ Lulju, il-Kunsill
adotta rakkomandazzjonijiet speċifiċi għall-pajjiż
għall-Portugall biex jimplimenta l-miżuri kif stipulati
fid-Deċiżjoni ta' Implimentazzjoni tal-Kunsill 2011/344/UE u
speċifikati ulterjorment fil-Memorandum ta' Qbil tas-17 ta' Mejju
2011 u s-supplimenti sussegwenti tiegħu. B’mod ġenerali, dawn
il-miżuri għandhom l-għan li jadottaw strateġija ta'
konsolidazzjoni fiskali bbilanċjata u kredibbli, appoġġata minn
miżuri fiskali strutturali u kontroll fiskali aħjar tal-SOEs u
l-PPPs, riformi strutturali profondi u antiċipati fis-swieq tal-prodotti u
tas-servizzi u sforzi sabiex jitħares is-settur finanzjarju permezz ta'
rikapitalizzazzjoni appoġġata minn faċilitajiet ta'
riżerva. 
(19)     B’mod parallel
mal-analiżijiet regolari tal-Programm ta' Aġġustament Ekonomiku
għall-Portugall kif iddefinit fid-Deċiżjoni ta' Implimentazzjoni
tal-Kunsill 2011/344/UE, se jitwettaq monitoraġġ tal-progress
fl-implimentazzjoni tal-impenji tal-Proċedura ta' Defiċit
Eċċessiv tiegħu f'intervalli ta' tliet xhur.
(20)     Il-Portugall jissodisfa
l-kundizzjonijiet għall-estensjoni tal-iskadenza għall-korrezzjoni
tad-defiċit eċċessiv tal-amministrazzjoni pubblika kif stipulat
fl-Artikolu 3(5) tar-Regolament (KE) Nru 1467/97 dwar li
titħaffef u li tiġi ċċarata l-implimentazzjoni tal-proċedura
ta' defiċit eċċessiv,
B'DAN JIRRAKKOMANDA
(1)                   
Li l-awtoritajiet Portugiżi jtemmu
s-sitwazzjoni preżenti ta’ defiċit eċċessiv sal-2014.
(2)                   
Li l-awtoritajiet Portugiżi jtejbu
l-bilanċ strutturali b'2.3 % tal-PDG fl-2012, 1.6 % tal-PDG fl-2013
u 1.3 % tal-PDG fl-2014, sabiex iġibu d-defiċit nominali
tal-gvern taħt it-3% tal-valur ta’ referenza tal-PDG sal-2014, skont
l-aġġornament mis-servizzi tal-Kummissjoni tal-prospetti
ekonomiċi fil-Portugall. Il-miri
tad-defiċit nominali tal-gvern għandhom ikunu ta' 5.0 % tal-PDG
għall-2012, 4½% tal-PDG għall-2013 u
2.5% tal-PDG għall-2014.
(3)                   
Li l-awtoritajiet Portugiżi jimplimentaw
il-miżuri adottati fil-baġit tal-2012 u s-suppliment tiegħu ta’
Marzu u li jieħdu miżuri addizzjonali li jammontaw għal 0.3 %
tal-PDG biex jillimitaw id-defiċit għal 5.0% tal-PDG. Dawn jinkludu
l-iffriżar ta' xi approprjazzjonijiet tal-baġit tal-2012 għal
proġetti ta' investiment li għadhom ma bdewx, żieda fit-taxxi
tal-bolla fuq proprjetajiet ta' valur għoli u fir-rati tat-taxxa fuq
l-introjtu mill-investiment, antiċipazzjoni ta' wħud mill-miżuri
baġitarji tal-2013 biex jitnaqqsu l-benefiċċji soċjali u
jiġu applikat miżuri oħra li jiġġeneraw iffrankar
fil-konsum intermedju u dħul mill-bejgħ. 
(4)                   
Li l-awtoritajiet Portugiżi jadottaw
miżuri ta' konsolidazzjoni permanenti ta' 3.0 % tal-PDG biex
jilħqu il-mira ta' 4.5 % tal-PDG fl-2013. Sakemm ma jkunx
speċifikat mod ieħor, il-miżuri li għandhom jiġu
adottati fil-liġi tal-baġit tal-2013 jinkludu: i) tnaqqis fil-kumpens
għal kull impjegat iġġenerat permezz ta’ tnaqqis sostanzjali
fl-għadd ta' impjegati pubbliċi, fil-pagamenti tas-sahra u f’kumpens
mhux marbut mal-pagi; ii) testjar tal-mezzi mtejjeb u tnaqqis f'xi programmi u
benefiċċji soċjali; iii) riforma aktar profonda tal-kura
tas-saħħa u tal-SOEs. Mil-lat tad-dħul, il-miżuri previsti
jinkludu: i) riforma tat-taxxa fuq l-introjtu personali b'simplifikazzjoni
tal-istruttura tat-taxxa, l-eliminazzjoni ta' ċertu nfiq fuq it-taxxi, żieda
fir-rata ta' taxxa medja filwaqt li titjieb il-progressività, ii) twessigħ
tal-bażi għat-taxxa fuq l-introjtu korporattiv billi tiġi
eliminata d-deduċibilità tal-imgħax u iii) żieda fit-taxxi fuq
il-proprjetà. L-awtoritajiet Portugiżi se jużaw miżuri ta'
kontinġenza fl-2013 f'każ li jseħħ xi nuqqas ta' lħuq
tal-miri.
(5)                   
Li l-awtoritajiet Portugiżi jadottaw
miżuri ta' konsolidazzjoni permanenti ta' 1¾ % tal-PDG biex
tintlaħaq il-mira tad-defiċit tal-2014. Se titwettaq analiżi
komprensiva tan-nefqa biex jiġu speċifikati bis-sħiħ
miżuri li jammontaw għal madwar EUR 4 biljun matul l-2014-2015
għas-sitt analiżi tal-Programm ta' Aġġustament Ekonomiku u
l-miżuri se jiġu speċifikati bis-sħiħ sa nofs Frar 2013.
Il-pjanijiet ta' konsolidazzjoni fiskali għall-2014-2015 se jkunu
kompletament iddettaljati fil-Programm ta’ Stabbiltà tal-2013. 
(6)                   
Il-Gvern Portugiż għandu jieħu
azzjoni effettiva biex jimplimenta din ir-rakkomandazzjoni fi żmien tliet
xhur mill-adozzjoni ta' din ir-rakkomandazzjoni u, skont l-Artikolu 3(4a)
tar-Regolament tal-Kunsill (KE) Nru 1467/97, għandu jirrapporta
fid-dettall l-istrateġija ta' konsolidazzjoni li hija prevista biex
jintlaħqu l-miri. 
Barra minn hekk, il-Kunsill jistieden
lill-awtoritajiet Portugiżi:
- Jirrapportaw, flimkien mar-rapport previst
fir-Rakkomandazzjoni (6) u b'mod parallel mar-rekwiżiti ddefiniti fid-Deċiżjoni
ta' Implimentazzjoni tal-Kunsill 2011/344/UE dwar l-għoti ta’
assistenza finanzjarja tal-Unjoni lill-Portugall tas-17 ta' Mejju 2011,
dwar il-progress li jsir fl-implimentazzjoni ta’ din ir-rakkomandazzjoni kull
tliet xhur, kif ukoll f’kapitolu separat, fil-programmi ta' stabbiltà li se
jitħejjew sal-2015.
- Izommu r-ritmu tar-riforma fil-ġestjoni
finanzjarja pubblika billi jirriformaw il-Liġi Qafas Baġitarja biex
tikkonforma mar-regoli ġodda tal-governanza fiskali tal-Unjoni Ewropea u
jkomplu jtejbu t-trasparenza u l-kontroll fl-istadji baġitarji kollha kif
ukoll li jiżguraw l-aderenza mal-qafas u miri baġitarji fuq terminu
medju ta' żmien għal-livelli kollha tal-amministrazzjoni pubblika.
Din ir-rakkomandazzjoni hija indirizzata lir-Repubblika tal-Portugall.
Magħmul fi Brussell,
                                                                       Għall-Kunsill
                                                                       Il-President